b'\n_START_ARTICLE_\nBancomat\n_START_PARAGRAPH_\nUn bancomat sau un ATM (prescurtare a sintagmei engleze Automated Teller Machine \xe2\x80\x93 literal \xe2\x80\x9ecasier automat\xe2\x80\x9d) este un aparat electronic sau electromecanic care permite clien\xc8\x9bilor s\xc4\x83 efectueze diferite tranzac\xc8\x9bii bancare prin autoservire. Diferitele modele de bancomate permit efectuarea de retrageri, accept\xc4\x83 depozite folosind bani lichizi sau cecuri, ordon\xc4\x83 transferuri de fonduri, imprim\xc4\x83 aduceri la zi ale carnetelor, cre\xc8\x99terea sumelor cartelelor telefonice \xc8\x99i v\xc3\xa2nd timbre po\xc8\x99tale. Prin intermediul bancomatelor apar\xc8\x9bin\xc3\xa2nd unor re\xc8\x9bele bancare este posibil s\xc4\x83 se efectueze pl\xc4\x83\xc8\x9bi ale unor facturi (electricitate, gaz, telefonie etc.), iar alte bancomate permit schimburi valutare._NEWLINE_ATM-urile permit identificarea securizat\xc4\x83 a posesorului cardului bancar mul\xc8\x9bumit\xc4\x83 num\xc4\x83rului personal de identificare, prescurtat PIN, din englez\xc4\x83 Personal Identification Number. Unele bancomate permit schimbarea PIN-ului. Bancomatele mai noi recunosc cardurile cu cip.\n_START_SECTION_\nIstoric\n_START_PARAGRAPH_\nDe La Rue a dezvoltat primul bancomat cunoscut, care a fost instalat  la Enfield Town, \xc3\xaen nordul Londrei, la 27 iunie 1967, de c\xc4\x83tre Barclays. \xc3\x8en Marea Britanie, inventatorul ATM-ului este John Shepherd-Barron, dar Luther George Simjian a depus cerere de brevet la New York \xc3\xaen anii 1930, \xc3\xaen timp ce inginerii de la Docutel posed\xc4\x83 un brevet datat la 4 iunie 1973. John Shepherd-Barron este membru al Ordinului Imperiului Britanic, din 2005._NEWLINE_Ideea de a compara num\xc4\x83rul personal de identificare (PIN) stocat \xc3\xaen card cu cel cunoscut de ATM apar\xc8\x9bine inginerului britanic James Goodfellow (1965)._NEWLINE_Primele ATM-uri vorbitoare, ini\xc8\x9bial destinate nev\xc4\x83z\xc4\x83torilor, au ap\xc4\x83rut \xc3\xaen Canada, \xc3\xaen 1995. \xc3\x8en 2005, existau \xc3\xaen Statele Unite ale Americii circa 30.000 de bancomate vorbitoare.\n_START_SECTION_\nPrincipiul de func\xc8\x9bionare\n_START_PARAGRAPH_\nDup\xc4\x83 ce cardul este \xc3\xaenc\xc4\x83rcat \xc3\xaen cititorul de carduri ATM, de\xc8\x9bin\xc4\x83torul cardului este rugat s\xc4\x83 introduc\xc4\x83 un cod secret (cod PIN) pentru a autoriza de\xc8\x9bin\xc4\x83torul cardului. Urm\xc4\x83toarele reprezint\xc4\x83 o selec\xc8\x9bie a tranzac\xc8\x9biilor disponibile (atunci c\xc3\xa2nd se selecteaz\xc4\x83 o tranzac\xc8\x9bie, poate fi solicitat \xc8\x99i un cod PIN, depinde de set\xc4\x83rile specifice ale unui anumit ATM). Dup\xc4\x83 selectarea unei tranzac\xc8\x9bii, ATM-ul cripteaz\xc4\x83 informa\xc8\x9biile recep\xc8\x9bionate (con\xc8\x9binutul benzii magnetice / chip-ului, codul PIN introdus, opera\xc8\x9bia solicitat\xc4\x83) \xc8\x99i trimite datele la centrul de procesare al b\xc4\x83ncii achizitoare (banca care deserve\xc8\x99te ATM-ul)._NEWLINE_Banca achizitoare trimite o cerere de operare c\xc4\x83tre sistemul de pl\xc4\x83\xc8\x9bi. Sistemul de pl\xc4\x83\xc8\x9bi trage cererea c\xc4\x83tre banca emitent\xc4\x83 (institu\xc8\x9bia bancar\xc4\x83 care a emis cardul) \xc8\x99i, dup\xc4\x83 ce a primit consim\xc8\x9b\xc4\x83m\xc3\xa2ntul sau refuzul (cod de autorizare), trimite comenzile ATM pentru a executa sau respinge cererea. \xc3\x8en acela\xc8\x99i timp, sunt \xc3\xaenregistrate toate ac\xc8\x9biunile legate de trimiterea unei cereri, de procesarea unui r\xc4\x83spuns la o solicitare \xc8\x99i de emiterea/primirea de bani de la casete, ceea ce permite efectuarea unei investiga\xc8\x9bii \xc3\xaen cazul \xc3\xaen care opera\xc8\x9biunea este contestat\xc4\x83._NEWLINE_Deoarece codul PIN este cunoscut doar de c\xc4\x83tre de\xc8\x9bin\xc4\x83torul cardului, opera\xc8\x9biunile confirmate de codul PIN sunt considerate a fi efectuate direct de c\xc4\x83tre de\xc8\x9bin\xc4\x83torul cardului.\n_START_SECTION_\nUtilizare\n_START_PARAGRAPH_\n\xc3\x8en general, \xc3\xaen cazul ATM-urilor moderne, clientul introduce \xc3\xaen aparat un card de plastic prev\xc4\x83zut cu band\xc4\x83 magnetic\xc4\x83 sau / \xc8\x99i cu microcip, care con\xc8\x9bin(e) datele necesare la identificarea clientului. Pentru a cere accesul la contul s\xc4\x83u, clientul trebuie s\xc4\x83 formeze un cod de patru p\xc3\xa2n\xc4\x83 la cincisprezece  cifre. \xc3\x8en cazul \xc3\xaen care codul a fost format incorect de trei ori, cele mai multe ATM-uri re\xc8\x9bin cardul pentru a se evita frauda. Unele ATM-uri distrug cardul re\xc8\x9binut, pentru a se evita folosirea acestuia \xc3\xaen mod fraudulos de c\xc4\x83tre angaja\xc8\x9bii b\xc4\x83ncii.\n_START_SECTION_\nLoca\xc8\x9bii\n_START_PARAGRAPH_\nATM-urile pot fi amplasate \xc3\xaen orice loca\xc8\x9bie, dar cel mai adesea sunt amplasate l\xc3\xa2ng\xc4\x83 sau \xc3\xaen interiorul b\xc4\x83ncilor, centre comerciale / mall-uri, aeroporturi, g\xc4\x83ri, sta\xc8\x9bii de metrou, magazine alimentare, benzin\xc4\x83rii, restaurante \xc8\x99i alte loca\xc8\x9bii. ATM-urile se g\xc4\x83sesc \xc8\x99i pe navele de croazier\xc4\x83 \xc8\x99i pe unele nave ale marinei americane, unde marinarii \xc3\xae\xc8\x99i pot retrage salariul._NEWLINE_ATM-urile pot fi \xc3\xaen \xc8\x99i \xc3\xaen afara localurilor. Bancomatele care sunt \xc3\xaen localuri, de obicei, sunt ma\xc8\x99ini mai avansate, multifunc\xc8\x9bionale, care completeaz\xc4\x83 capacit\xc4\x83\xc8\x9bile unei filiale ale b\xc4\x83ncii \xc8\x99i, prin urmare, sunt mai scumpe. Bancomatele externe sunt implementate de institu\xc8\x9bii financiare \xc8\x99i organiza\xc8\x9bii independente de v\xc3\xa2nz\xc4\x83ri (ISO), unde exist\xc4\x83 o nevoie simpl\xc4\x83 de numerar, astfel \xc3\xaenc\xc3\xa2t acestea sunt, \xc3\xaen general, dispozitive cu o singur\xc4\x83 func\xc8\x9bie \xc8\x99i mai ieftine._NEWLINE_\xc3\x8en SUA, Canada \xc8\x99i \xc3\xaen unele \xc8\x9b\xc4\x83ri din Golf, b\xc4\x83ncile pot avea benzi de acces care permit accesul la ATM-uri cu ajutorul unui automobil._NEWLINE_\xc3\x8en ultimul timp, \xc8\x9b\xc4\x83ri precum India \xc8\x99i unele \xc8\x9b\xc4\x83ri din Africa, instaleaz\xc4\x83 ATM-uri \xc3\xaen zonele rurale, care sunt alimentate cu energie solar\xc4\x83.\n_START_SECTION_\nRe\xc8\x9bele\n_START_PARAGRAPH_\nToate ATM-urile sunt conectate la o re\xc8\x9bea interbancar\xc4\x83, fapt ce u\xc8\x99ureaz\xc4\x83 retragerea de numerar \xc8\x99i alte opera\xc8\x9biuni care nu apar\xc8\x9bin b\xc4\x83ncii unde clientul posed\xc4\x83 un cont. Aceast\xc4\x83 structur\xc4\x83 este deosebit de util\xc4\x83 persoanelor care c\xc4\x83l\xc4\x83toresc. De exemplu, \xc3\xaentr-o \xc8\x9bar\xc4\x83 str\xc4\x83in\xc4\x83, o persoan\xc4\x83 ar dori s\xc4\x83 ob\xc8\x9bin\xc4\x83 devize locale. Un ATM poate s\xc4\x83-i dea, re\xc8\x9beaua efectu\xc3\xa2nd conversiile monetare la rata de schimb a momentului. Printre aceste re\xc8\x9bele bancare, se pot cita PULSE, PLUS, Cirrus, Interswitch, STAR, LINK, Groupement des Cartes Bancaires CB (Fran\xc8\x9ba), JETCO (Hong Kong) \xc8\x99i Expressnet (Filipine) ca \xc8\x99i Interac \xc3\xaen Canada._NEWLINE_ATM-urile nu efectueaz\xc4\x83 dec\xc3\xa2t tranzac\xc8\x9bii pe care institu\xc8\x9bia bancar\xc4\x83 le autorizeaz\xc4\x83, autoriza\xc8\x9bii care trec, \xc3\xaen mod necesar, prin re\xc8\x9beaua bancar\xc4\x83.\n_START_SECTION_\nTaxe de utilizare\n_START_PARAGRAPH_\n\xc3\x8en multe \xc8\x9b\xc4\x83ri, b\xc4\x83ncile cer taxe / comisioane pentru utilizarea ATM-urilor lor. De cele mai multe ori, aceste comisioane sunt percepute nemembrilor, cu toate c\xc4\x83 acestea pot fi percepute tuturor utilizatorilor. \xc3\x8en Regatul Unit, aceste comisioane au fost desfiin\xc8\x9bate._NEWLINE_Uneori, \xc3\xaen cazul cardurilor de debit, \xc3\xaenc\xc4\x83rcate \xc3\xaen mod regulat cu sume de bani reprezent\xc3\xa2nd salarii, pensii etc, prin contracte \xc3\xaencheiate \xc3\xaentre b\xc4\x83ncile emitente \xc8\x99i angajatori, respectiv casele na\xc8\x9bionale de pensii, utilizatorii acestor carduri sunt scuti\xc8\x9bi de plata comisioanelor / taxelor de utilizare a bancomatelor.\n_START_SECTION_\nReglement\xc4\x83ri\n_START_PARAGRAPH_\n\xc3\x8en Rom\xc3\xa2nia, \xc3\xaencep\xc3\xa2nd din august 2014, b\xc4\x83ncile sunt obligate s\xc4\x83 afi\xc8\x99eze pe ecranele bancomatelor comisioanele pentru fiecare opera\xc8\x9biune.'